stanford-oval/wikipedia huggingface dataset:
החזית הדמוקרטית של סיקים
היסטוריה

החזית המוקרטית של סיקים הוקמה ב־4 במרץ 1993, ונרשמה בוועדת הבחירות של הודו ב־13 במאי 1993. המפלגה התמודדה בבחירות לאספה המחוקקת של סיקים בנובמבר 1994 וזכתה ברוב של 19 מתוך 32 מושבים באספה, כשהיא מביסה את סיקים סנגראם פרישד (אנ') ששלטה במדינה מ־1985. ראש המפלגה פאוואן קומאר צ'מלינג הושבע לראש השרים של סיקים.
בבחירות לאספה המחוקקת של סיקים ב־1999 הגדילה המפלגה את כוחה ל־24 מושבים באספה. ב־2004 זכתה המפלגה ב־31 מתוך 32 המושבים באספה, וב־2009 זכתה המפלגה בכל המושבים באספה.
ב־2014 קמה אופוזיציה חזקה למפלגה, מפלגת סיקים קרנטיקארי מורצ'ה בראשות חבר המפלגה לשעבר פרם סינג תמנג, שזכתה ב־10 מושבים באספה. מאוחר יותר הצטרפו שעבה מתוך חברי המפלגה לחזית הדמוקרטית.
בבחירות לאספה המחוקקת ב־2019 הובסה המפלגה, שזכתה ב־15 מושבים לעומת 17 לסיקים קרנטיקארי מורצ'ה. בפועל זכתה המפלגה רק ב־13 מושבים, כששנים ממועדיה זכו ביותר ממחוז בחירה אחד ונאלצו להתפטר מאחד מהם ומועמדיה כשלו בבחירות מיוחדות שנערכו לאחר מכן. באוגוסט 2019 פרשו 10 מחברי המפלגה באספה והצטרפו למפלגת העם ההודית.
בבחירות לאספה המחוקקת ב־2024 זכתה המפלגה במושב אחד באספה המחוקקת. צ'מלינג עצמו הובס ולא נבחר לאספה.
תוצאות בחירות

| לוק סבהה> שנה | לוק סבהה> מושבים | לוק סבהה> קולות | לוק סבהה>  |
| --- | --- | --- | --- |
| 1996 | 1 / 543 | 124,218 |  |
| 1998 | 1 / 543 | 102,440 |  |
| 1999 | 1 / 543 | 107,828 |  |
| 2004 | 1 / 543 | 153,409 |  |
| 2009 | 1 / 543 | 159,351 |  |
| 2014 | 1 / 543 | 163,698 |  |
| 2019 | 0 / 543 | 154,489 |  |
| 2024 | 0 / 543 |  |  |
| האספה המחוקקת של סיקים> שנה | האספה המחוקקת של סיקים> מושבים | האספה המחוקקת של סיקים> קולות | האספה המחוקקת של סיקים> אחוז |
| --- | --- | --- | --- |
| 1994 | 19 / 32 | 72,856 | 42.00% |
| 1999 | 24 / 32 | 72,856 | 52.32% |
| 2004 | 31 / 32 | 139662 | 71.09% |
| 2009 | 32 / 32 | 165,991 | 65.91% |
| 2014 | 22 / 32 | 169,983 | 55.00% |
| 2019 | 15 / 32 | 167,620 | 47.03% |
| 2024 | 1 / 32 | 105,503 | 27.37% |
הערות שוליים

↑  Sikkim Democratic Front Constitution, באתר ועדת הבחירות של הודו
↑  Chamling's record, Frontline - The Hindu, ‏28 במאי 2014
↑  Sikkim Krantikari Morcha president PS Golay released from jail, The New Indian Express, ‏11 באוגוסט 2018
↑  Pawan Kumar Chamlings five-term regime comes to an end as Sikkim Krantikari Morcha bags majority in Assembly polls, Firstpost, ‏24 במאי 2019
↑  Boost for BJP: 10 MLAs of Sikkim Democratic Front join party, danger ahead for ex-CM Pawan Chamling, India Today, ‏13 באוגוסט 2019
↑  Devika Bhattacharya, Sikkim Democratic Front: From dominance to decline, India Today, ‏2 ביוני 2024
הדיוויזיה ה-205 (האימפריה הגרמנית)

| --- | --- |

סמל מפקדת דיוויזיה בצבא הקיסרי הגרמני
 פרטים
 מדינה:  הקיסרות הגרמנית הקיסרות הגרמנית
 שיוך:   צבא הקיסרות הגרמנית
 סוג:  דיוויזיה
 אירועים ותאריכים
 תקופת הפעילות:  11 בנובמבר 1916 – פברואר 1919 (כשנתיים)
 מלחמות:  מלחמת העולם הראשונה
 פיקוד
 מפקדים
הדיוויזיה ה-205 (בגרמנית: 205. Infanterie-Division) הייתה דיוויזיה של צבא הקיסרות הגרמנית. הדיוויזיה לחמה במלחמת העולם הראשונה, ופורקה עם סיומה.
היסטוריה

הדיוויזיה הוקמה ב-11 בנובמבר 1916 בחזית המזרחית והיא לחמה שם בקרבות השונים, ובכלל זה בקרב ריגה. לאחר כיבוש המדינות הבלטיות נותרה הדיוויזיה בליבוניה ובאסטוניה כחלק מהקורפוס ה-68 עד פברואר 1919, אז פורקה בעקבות כניעת גרמניה במלחמה.
מפקדים

קונרד פון בארנפלס-וורנוב (11 בנובמבר 1916–23 ביוני 1918)
פרנק הרמן זירולד (24 ביוני 1918–22 בספטמבר 1918)
אלפרד פון בסר (23 בספטמבר 1918–18 בדצמבר 1918)
לקריאה נוספת

Ruhmeshalle unserer Alten Armee. Herausgegeben auf Grund amtlichen Materials des Reichsarchivs, Militär-Verlag, Berlin 1927, S. 66, 113–114.
הידקי יוקאווה

| --- | --- |

 לידה:  23 בינואר 1907 אזאבו, יפן 
 פטירה:  8 בספטמבר 1981 (בגיל 74) קיוטו, יפן 
 ענף מדעי:  פיזיקה
 מקום מגורים:  יפן
 מקום קבורה:  Chion-in 
 מקום לימודים:  אוניברסיטת קיוטו  אוניברסיטת אוסקה 
 מוסדות:  אוניברסיטת טוקיו  אוניברסיטת קולומביה  אוניברסיטת קיוטו  אוניברסיטת אוסקה 
 תלמידי דוקטורט:  צ'ושירו הייאשי, Shoichi Sakata, Donald R. Yennie 
 פרסים והוקרה:  מסדר התרבות (1943)  פרס ההצטיינות בתרבות (1951)  עמית החברה המלכותית של אדינבורו  חבר זר של החברה המלכותית (25 באפריל 1963)  פרס האימפריה של האקדמיה היפנית (30 במאי 1940)  פרס נובל לפיזיקה (1949)  מדליית הזהב של לומונוסוב (1963)  אות מסדר ההצטיינות במדעים ואמנויות של גרמניה  מסדר השמש העולה, דרגה ראשונה 
 בן או בת זוג:  Sumi Yukawa (1932–?) 
 תרומות עיקריות
 ניבוי קיום מזונים על בסיס עבודתו התאורטית על כוחות גרעיניים.
 חתימה:   
 
הידקי יוקאווה (ביפנית: 湯川 秀樹;‏ 23 בינואר 1907 – 8 בספטמבר 1981) היה פיזיקאי יפני חתן פרס נובל לפיזיקה לשנת 1949 על ניבוי קיום מזונים, והראשון ממדינה זו שזכה בפרס נובל.
ביוגרפיה

יוקאווה נולד בטוקיו וגדל בקיוטו. לאחר שסיים את לימודיו באוניברסיטת קיוטו ב-1929, נשאר יוקאווה בפקולטה ושימש מרצה למשך ארבע שנים. באוניברסיטה החל לפתח עניין בפיזיקה תאורטית, ובעיקר בנושא חלקיקי יסוד. הוא נשא לאישה את סומי ב-1932, ונולדו להם שני ילדים, הרומי וטאקאַָקי. הוא התמנה לעוזר פרופסור באוניברסיטת אוסקה ב-1933, בגיל 26.
ב-1935 פרסם יוקאווה את התאוריה שלו לגבי המזון, שהסבירה את היחס בין פרוטונים לנייטרונים, ובכך הייתה לו השפעה רבה על הרחבת המחקר בנושא חלקיקים יסודיים. הוא הפך לפרופסור באוניברסיטת קיוטו ב-1940, וב-1943 קיבל את עיטור מסדר התרבות מטעם ממשלת יפן. ב-1949 התמנה יוקאווה לפרופסור באוניברסיטת קולומביה, ובאותה שנה קיבל את פרס נובל לפיזיקה, לאחר שב-1947 התגלו בניסוי שערך ססיל פאוול פאיונים שאת קיומם צפה יוקאווה ב-1935. יוקאווה אף חקר את תאוריית לכידת אלקטרונים.
יוקאווה התמנה ליושב ראש מכון יוקאווה לפיזיקה תאורטית ב-1953, קיבל תואר דוקטור לשם כבוד מהסורבון, חברות לשם כבוד בחברה המלכותית של אדינבורו ובאקדמיה ההודית למדעים.
ב-1955 הוא הצטרף לעשרה מדענים אחרים וחתם על מניפסט ראסל-איינשטיין, שקרא לפירוק נשק גרעיני.
הביתה, הלוך חזור (אלבום)

הביתה, הלוך חזור הוא שם האלבום הרביעי של הפרויקט של עידן רייכל, שיצא ביולי 2011. האלבום מורכב משלושה תקליטורים; בשניים הראשונים ביצועים לשירים של ההרכב בהופעות חיות, ובשלישי שירים של ההרכב שהוקלטו קודם לכן במסגרות שונות, ולא נכללו קודם לכן על גבי אלבום.
תוכן האלבום

שני התקליטורים הראשונים באלבום נקראים "ההופעה - חלק 1" ו"ההופעה - חלק 2". נכללים בהם ביצועים לשירים מסיבוב ההופעות של ההרכב "בין קירות ביתי", שהוקלטו בין 2009 ל-2011. בניגוד לאלבומי ההרכב, שבהם משתתפים זמרים ונגנים שונים בכל שיר, בסיבוב ההופעות הורכב "הפרויקט של עידן רייכל" מצוות זמרים ונגנים קבוע. הזמרים בהופעות אלו היו עידן רייכל, כברה קסאי, מאיה אברהם, רביד כחלני ואבי ווגדרס ואסה. בחלק מהשירים השתתפו זמרים אורחים.
על העיבודים וההפקה המוזיקלית היו אחראים רייכל וגלעד שמואלי. רייכל ביצע גם את העיבודים לכלי מיתר, במשותף עם אסף דר ואדם גורליצקי, ואת העיבודים לכלי נשיפה, במשותף עם ניב תואר.
התקליטור השלישי מורכב בחלקו מהקלטות של ההרכב במסגרות שונות שלא נכללו קודם לכן באחד מאלבומיו, ביצועים לשירים מאלבומי ההרכב מתוך סיבוב ההופעות האקוסטי "מנגנים בשקט 2011 - המופע האקוסטי" וכן מעט שירים חדשים.
האלבום מכר כ-76 אלף עותקים והגיע למעמד של אלבום פלטינה.
שירי האלבום

מילים ולחנים מאת עידן רייכל, אלא אם צוין אחרת.
שירי האלבום > תקליטור 1: ההופעה - חלק 1

פתיחה (לחן: רייכל ואייל סלע)
שאריות של החיים
במקור מתוך האלבום "בין קירות ביתי" (2008).
יש בי עוד כוח
במקור מתוך האלבום "ממעמקים" (2005). בשיר מתארחת מרתה גומז, ששרה בית אחד בספרדית, במילים שהיא כתבה. בית זה לא נכלל בגרסתו המקורית של השיר.
מי נהר
במקור מתוך האלבום "בין קירות ביתי".
הנך יפה (מילים: רייכל על פי ספר שיר השירים. מילים באמהרית: זנה אדחנני)
במקור מתוך האלבום "הפרויקט של עידן רייכל" (2002).
Brong Faya (מילים: סרג'יו ברהמס)
במקור מתוך האלבום "הפרויקט של עידן רייכל". בשיר משולב קטע ראפ באמהרית מאת אבי ווגדרס ואסה, שלא נכלל בביצוע המקורי.
חלומות - פתיחה (לחן: רייכל ואייל סלע)
פתיחה אינסטרומנטלית לשיר "חלומות של אחרים".
חלומות של אחרים
במקור מתוך האלבום "בין קירות ביתי".
מכל האהבות
במקור מתוך האלבום "ממעמקים".
מנעי קולך מבכי (מילים: רייכל על פי ספר ירמיהו)
רייכל כתב את השיר בשנת 2008, בהזמנה של תחנת הרדיו גלגלצ לכבוד יום העצמאות ה-60 של ישראל. השיר צורף לאלבום "בין קירות ביתי" כסינגל נפרד, ולא כחלק רשמי מהאלבום.
Todas las Palabras (מילים: מרתה גומז)
במקור מתוך האלבום "בין קירות ביתי". מרתה גומז, המבצעת המקורית של השיר, התארחה בהופעה וביצעה גם את הגרסה שמופיעה באלבום זה.
Cada Dia (מילים: רייכל. תרגום לספרדית: מרתה גומז)
במקור מתוך האלבום "בין קירות ביתי". גם בשיר זה התארחה מרתה גומז, המבצעת המקורית של השיר.
ממעמקים
במקור מתוך האלבום "ממעמקים".
Ayal-Ayale (מילים ולחן: עממי)
במקור מתוך האלבום "הפרויקט של עידן רייכל".
Back to Jerusalem (מילים: סרג'יו ברהמס ורייכל)
השיר בוצע בהופעות ההרכב בלבד, ולא נכלל קודם לכן באחד מאלבומיו. המנגינה שמלווה את השיר לקוחה מהשיר "ברכות לשנה החדשה", במקור מתוך האלבום "הפרויקט של עידן רייכל". גם תפילתו של יוסף כהן, כפי שמופיעה בשיר המקורי, שולבה בביצוע ההופעה.
Amtat (מילים: אבי ווגדרס ואסה)
השיר לא נכלל באחד מאלבומי ההרכב, ובוצע רק בהופעות.
שירי האלבום > תקליטור 2: ההופעה - חלק 2

Maisha (מילים: ל. קאבסומי קאקומה)
את השיר ביצעה במקור ל. קאבסומי קאקומה (סומי) באלבום "בין קירות ביתי". סומי התארחה בהופעות ההרכב, והגרסה שבאלבום היא בביצועה.
אם תלך
במקור מתוך האלבום "הפרויקט של עידן רייכל". בשיר משולב שיר שכתב והלחין רביד כחלני בשם "Trape la Verite".
רוב השעות
במקור מתוך האלבום "בין קירות ביתי". בביצועו של רביד כחלני.
Sememen (מילים: אבבה מלסה)
שיר נוסף שמבוצע אך ורק בהופעות בהרכב.
שובי אל ביתי
את השיר ביצע במקור אילן דמתי באלבום "ממעמקים". גם הגרסה לשיר שמופיעה באלבום היא בביצועו.
בואי
במקור מתוך האלבום "הפרויקט של עידן רייכל". בביצועם של רביד כחלני וכברה קסאי.
אם תחפצה (מילים: רבי שלום שבזי, לחן: רייכל על פי לחן עממי מסורתי)
במקור מתוך האלבום "ממעמקים". בשיר משולבת שירתו של סרג'יו ברהמס מהשיר "ביום שבת", גם הוא מתוך האלבום "ממעמקים".
שושנים עצובות
במקור מתוך האלבום "הפרויקט של עידן רייכל". בשיר מתארחת הזמרת סומי.
מדברים בשקט
במקור מתוך האלבום "הפרויקט של עידן רייכל".
מילים יפות מאלה
במקור מתוך האלבום "ממעמקים". בשיר משולב המהוואל בביצועה של ליאורה יצחק מתוך השיר המקורי.
שירי האלבום > תקליטור 3: מפה ומשם

אמא, אבא וכל השאר (מילים: ראובן פוליטי)
שיר שהלחין רייכל בשנת 2011 עבור הפרויקט "עוד מעט נהפוך לשיר". ראובן פוליטי היה חייל שנפל במלחמת יום הכיפורים. את השיר מבצע עידן רפאל חביב.
הביתה הלוך חזור
שיר שכתב רייכל עבור הסרט התיעודי "שחור על לבן" בבימויו של תומר הימן, שתיעד את הופעת ההרכב באדיס אבבה בינואר 2006. רייכל עצמו שר את השיר בסרט, ומאוחר יותר הקליטה אותו גם כברה קסאי. ביצועה של קסאי יצא כסינגל בספטמבר 2007, בסמוך להקרנת הבכורה של הסרט, והוא זה שנכלל באלבום.
מחכה (מילים: ריטה)
שיר שהלחין רייכל לריטה על פי מילים שכתבה עבור אלבומה "רמזים", שיצא בשנת 2008. רייכל נוהג לבצע את השיר בהופעותיו, אך עבור האלבום הקליט גרסת אולפן לשיר.
Say God (מילים: ויו פארקה טורה)
שיר שיצא באוקטובר 2010, במסגרת סדרת "מוזיקת עולם" באופרה הישראלית, בהפקתו של רייכל.
התמכרות (מילים: שמעון בוסקילה)
שיר מקורי שכתב ושר בוסקילה במיוחד עבור האלבום. השיר יצא כסינגל זמן קצר לפני יציאת האלבום.
منهار اللي مشيتي (מילים: שמעון בוסקילה)
במקור מתוך האלבום "בין קירות ביתי". הגרסה באלבום היא בביצועה של מאיה אברהם, מתוך סיבוב ההופעות "מנגנים בשקט 2011 - המופע האקוסטי" משנת 2011.
Ayal-Ayale - אקוסטי (מילים ולחן: עממי)
ביצוע של מאיה אברהם, כברה קסאי ורביד כחלני מתוך סיבוב ההופעות "מנגנים בשקט 2011 - המופע האקוסטי".
אם תלך - אקוסטי
ביצוע של מאיה אברהם, כברה קסאי, רביד כחלני ואייל סלע מתוך סיבוב ההופעות "מנגנים בשקט 2011 - המופע האקוסטי".
Ley Ley Ley (מילים: רביד כחלני)
השיר נכתב עבור סיבוב ההופעות "מנגנים בשקט 2011 - המופע האקוסטי", ולא נכלל באחד מאלבומי האולפן של ההרכב. מבצעים אותו רביד כחלני, מאיה אברהם וכברה וקסאי.
When I Know
שיר אינסטרומנטלי שנכתב עבור סיבוב ההופעות "מנגנים בשקט 2011 - המופע האקוסטי". ההקלטה נערכה בשנת 2008.
אמא, אבא וכל השאר - אקוסטי
ביצוע אקוסטי לשיר, שהוקלט במהלך צילומי הווידאו קליפ שהופק לו. גם את הגרסה הזו מבצע עידן חביב.
מכל האהבות - אקוסטי
גרסה אקוסטית לשיר בביצועו של רייכל, המלווה בפסנתר בלבד בנגינתו שלו ובקמנצ'ה בנגינת מארק אליהו. את השיר הקליטו רייכל ואליהו ללא תכנון מוקדם.
הערות שוליים

↑  אודות, באתר The Idan Raichel Project
↑  סמל ראובן פוליטי ז"ל, "עוד מעט נהפוך לשיר"
↑  מכל האהבות של עידן רייכל, האזינו לזו, באתר ynet, 14 ביולי 2011

בחוברת האלבום תואר השיר כ"ביצוע ספונטני של עידן ומארק".
| עידן רייכל |
| --- | --- | --- |
| דיסקוגרפיה | דיסקוגרפיה |  |
| אלבומי סולו | היד החמה • רייכל - פסנתר - שירים • ואם תבואי אליי • The Idan Raichel Symphonic Project (Live In Buenos Aires) |  |
| הפרויקט של עידן רייכל | הפרויקט של עידן רייכל • ממעמקים • The Idan Raichel Project ‏• בין קירות ביתי • הביתה, הלוך חזור • רבע לשש • מגדל של אור |  |
| טורה-רייכל קולקטיב | The Tel Aviv Session ‏• The Paris Session |  |
| בוטן מתוק בקרקס | כל מה שנשאר |  |
| סיבובי הופעות | ממעמקים • בין קירות ביתי • מנגנים בשקט 2011 - המופע האקוסטי • Open Door • רבע לשש • רייכל - פסנתר - שירים |  |
| ערכים קשורים | הליקון • קומבנצ'ה • שחור על לבן • הביתה, הלוך חזור |  |
| עידן רייכל – שירים |
| --- | --- | --- |
| הפרויקט של עידן רייכל | הפרויקט של עידן רייכל |  |
| הפרויקט של עידן רייכל | "בואי" • "אם תלך" • "הנך יפה" • "מדברים בשקט" • "שושנים עצובות" |  |
| ממעמקים | "עלה נישא ברוח" • "שובי אל ביתי" • "יש בי עוד כוח" • "ממעמקים" • "מילים יפות מאלה" • "מכל האהבות" |  |
| בין קירות ביתי | "Todas las Palabras" • "שאריות של החיים" • "מי נהר" • "חלומות של אחרים" • "רוב השעות" • "מינהאר לי משיתי" • "הכל עובר" • "מנעי קולך מבכי" |  |
| הביתה, הלוך חזור | "אמא, אבא וכל השאר" • "הביתה, הלוך חזור" • "מחכה" |  |
| רבע לשש | "יורד הערב" • "עכשיו קרוב" • "בלילה" • "Sabe Deus" • "עד שאין יותר לאן" • "בקרוב" • "אם היית רואה" |  |
| מגדל של אור | "תחזור" • "כל יום מחדש" • "עד שתחזרי אליי" |  |
| סינגלים אחרים | "Petit Roi" • "איזה יום טוב" • "על הספסל שבשכונה" |  |
| סולו | סולו |  |
| היד החמה | "היד החמה" • "מעגלים" • "געגוע" • "בחמש שניות" • "לפני שייגמר" |  |
| רייכל - פסנתר - שירים | "לסלוח ולשכוח" |  |
| ואם תבואי אליי | "גלגל מסתובב" • "אהבה כזו" • "ואם תבואי אליי" • "בראשית" • "למה זה מגיע לנו" • "את לא נשארת לבד" |  |
| סינגלים אחרים | "קוצים" • "בובות" • "שבט אחים ואחיות" • "עכשיו נשארנו שנינו" • "כתוב מלמעלה" • "Lumiére" • "אם רק תסכימי" • "למה ככה עצובה" • "מכל הכוכבים בלילה" • "מתגעגעת אותך" • "ככה מיום ליום" • "להאמין" • "אין לך דאגות" |  |
| השתתפות בסינגלים | "Po co" |  |
| --- | --- |
בקרת זהויות :  MusicBrainz release group: cf6d428d-33f9-4c91-93da-6308f6b5496f
הוקאן לוב

הוקאן פר לוב (בשוודית: Håkan Per Loob; נולד ב-3 ביולי 1960) הוא שחקן הוקי קרח מקצועני שוודי לשעבר ששיחק עם פרייסטד מהאליטסריין ועם קלגרי פליימס מליגת ההוקי הלאומית. הוא ראש צופי אירופה לקלגרי פליימס לאחר שהתפטר מתפקידו כנשיא מבצעי ההוקי עבור פרייסטד. נחשב לאחד משחקני ההוקי השוודיים הגדולים בכל הזמנים, הוא נכנס להיכל התהילה הבינלאומי של פדרציית ההוקי קרח בשנת 1998, ולהיכל התהילה של הוקי קרח השוודי בשנת 2012. האליטסריין יצרה את גביע הוקאן לוב, שמוענק למלך השערים בכל שנה, לכבודו ב-2005 ופרייסטד הפרישה את חולצתו עם המספר 5.
לוב הצטרף לפרייסטד ב-1979 והיה חבר בקבוצה שזכתה באליפות שוודיה ב-1981. הוא זכה בפרס דסקית הזהב כשחקן השנה השוודי בשנים 83–1982 לאחר שקבע שיאים בעונה אחת עם 42 שערים ו-76 נקודות – שיאים שטרם נשברו עד היום. הוא עבר לאמריקה הצפונית בעקבות אותה עונה כדי להצטרף לפליימס, שבחרו בו עם בחירה בסיבוב התשיעי בדראפט ה-NHL של 1980. לוב נבחר לקבוצת האול-רוקי ב-NHL בשנים 84–1983 ובשנים 88–1987 נבחר לקבוצת האולסטאר הראשונה לאחר שהפך לשחקן השוודי הראשון שכובש 50 שערים בעונת NHL אחת. הוא זכה בגביע סטנלי עם קלגרי בשנה שלאחר מכן, ולאחר מכן בחר לחזור לשוודיה.
הוא הצטרף מחדש לפרייסטד ב-1989, וזכה בפרס קסדת הזהב פעמיים ברציפות בשנים 1991 ו-1992 בתור ה-MVP של האליטסריין כפי שנבחר על ידי חבריו השחקנים. הוא פרש ב-1996 כדי להפוך למנכ"ל הקבוצה. הוא הוביל את פרייסטד לארבעה תארים של האליטסריין ב-11 עונות לפני שקודם לנשיא הקבוצה. מבחינה בינלאומית, לוב ייצג את נבחרת שוודיה מספר פעמים. הוא היה אחד משלושת החברים הראשונים במועדון הזהב המשולש, סימן שהוא זכה בגביע סטנלי, באליפות העולם ובמדליית זהב אולימפית.
ביוגרפיה

לוב נולד ב-3 ביולי 1960 בגוטלנד, שם גדל בעיירה הקטנה סְלִיטֵה. לוב הוא ממוצא אסטוני. סבו וסבתו של לוב, יחד עם ילדיהם, כולל אביו של לוב, פול, ברחו לגוטלנד בסירה קטנה מעבר לים הבלטי מהאי קינוּ במהלך הכיבוש הגרמני של אסטוניה ב-1944. לוב החל לשחק הוקי קרח בגיל חמש, כאשר ליד ביתו נבנה משטח החלקה קפוא מלאכותי. לוב היה ספורטאי פעיל בצעירותו, עסק בטניס, כדוריד, כדורגל ושייט, והיה אחד מכישרונות טניס השולחן הטובים ביותר של שוודיה, זכה בגביע טומי ספורט בשנת 1971 בגיל אחת עשרה. בגיל 15 לוב ערך את הופעת הבכורה שלו בבוגרים עבור גריפ ועזב את כל ענפי הספורט האחרים כדי להתמקד בהוקי.
קריירת משחק > פרייסטד

לוב החל עם מועדוני הליגה השלישית גריפ סליטה ורומה רומקלוסטר בשנים 76–1975 ו-77–1976 בהתאמה, לפני שבילה שתי עונות עם מועדון הליגה השנייה, קרלסקורנה. הוא עלה לאליטסריין כשהצטרף לפרייסטד, שם כבש 15 שערים ו-19 נקודות ב-36 משחקים בשנת 80–1979. הוא כבש 23 שערים בעונה שלאחר מכן כשפרייסטד זכתה בגביע לה מאט הראשון שלה בתור אלופת האליטסריין. בשנת 83–1982, לוב קבע שיאים של האליטסריין על ידי הבקעת 42 שערים ו-76 נקודות. הוא ממשיך להחזיק בשיאים אלו עד היום.
קריירת משחק > קלגרי פליימס

קלגרי פליימס בחרו בלוב עם בחירת סיבוב תשיעי, במקום ה-181 בסך הכל, בדראפט הכניסה ל-NHL של 1980.  הם לא הצליחו לשכנע אותו להצטרף לקבוצה עד לעונת 84–1983 ב-NHL כאשר, לאחר שקבע את השיא שלו באליטסריין, מנכ"ל הפליימס, קליף פלטר, התייחס אליו כ"וויין גרצקי משוודיה". לוב כבש 30 שערים ו-55 נקודות בעונתו הראשונה ב-NHL ונבחר לקבוצת האול רוקי של NHL.
לוב גילה שיפור בעונה הבאה כאשר הבקיע 37 שערים, מה שהספיק כדי להשוות אותו למוביל הקבוצה, השוודי קנט נילסון. הוא הוביל את הקבוצה באופן מוחלט בעונת 86–1985 עם 31 שערים, וזכה בגביע מולסון כשחקן הפליימס עם הכי הרבה בחירות של שלושה כוכבים. לוב נאבק בשנה שלאחר מכן עקב פציעה בכתף שדרשה ניתוח לתיקון בסוף עונת 87–1986. הוא כבש רק 18 שערים בעוד ש-44 הנקודות שלו היו הרבה מתחת למספר הנקודות בעונתו הקודמת.
כשחזר להרכב בריא בעונת 88–1987, לוב הפך לשחקן השוודי הראשון בתולדות ה-NHL שכובש 50 שערים בעונה אחת. נכון לסוף עונת 2019–20, הוא עדיין השוודי היחיד שהגיע להישג זה. הוא אף קבע שיא קבוצתי בכך שכבש חמישה שלושערים במהלך העונה. הוא סיים במקום השישי בהבקעת שערים בליגה, בעוד שבנקודות סיים במקום התשיעי בקטגוריה זו. לוב נבחר לקבוצת האולסטאר הראשונה באגף הימני וזכה בפרס ויקינג כשחקן השוודי הטוב ביותר ב־NHL כפי שהצביעו חבריו השוודיים. לוב הבקיע 27 שערים בעונת 89–1988, אך הוסיף 58 אסיסטים עבור הפליימס. הוא הוסיף 8 שערים ו-17 נקודות בפלייאוף כדי לעזור לפליימס לזכות בגביע סטנלי הראשון שלהם בהיסטוריית הקבוצה. במשחק כיבוש הגביע מול מונטריאול קנדיאנס, לוב החל במשחק מסירות מהיר עם ג'ו ניוונדייק במרוץ של שלושה על אחד שעזר ללני מקדונלד להבקיע את שער הפלייאוף האחרון שלו ב NHL-והעניק לפליימס יתרון שעליו לא ויתרו.
במהלך הפלייאוף בשנת 1989, לוב הודיע שהוא שוקל לחזור לשוודיה. מאוחר יותר חשף כי הוא ואשתו קיבלו את ההחלטה כמעט שנה קודם לכן וכי הוא דחה הצעת חוזה גדולה שהצוות הציע, כדי לפתות אותו להישאר. עם זאת, לוב רצה שילדיו יגדלו בשוודיה, ולאחר שהפליימס זכו בגביע סטנלי, הוא הודיע שהוא חוזר לפרייסטד לעונת 90–1989.
קריירת משחק > החזרה לפרייסטד

בעונתו הראשונה בשוודיה, לוב כבש 22 שערים ב-40 משחקים עבור פרייסטד והוביל בליגה עם 53 נקודות. הוא השתפר ל-33 שערים בעונת 91–1990, בעוד שעם 66 נקודות הוא שוב הוביל בליגה. הוא זכה בפרס קסדת הזהב בתור השחקן היקר ביותר בליגה לפי בחירת השחקנים. הוא זכה בפרס קסדת הזהב בפעם השנייה ברציפות בעונת 92–1991 והוביל בליגה בנקודות, עונה שלישית ברציפות. עם 37 שערים, לוב גם הוביל בליגה בהבקעת שערים. הוא שיחק עוד ארבע עונות עם פרייסטד ופרש ב-1996.
לוב סיים את קריירת המשחק שלו כמלך השערים המוביל בכל הזמנים של האליטסריין עם 305 שערים בשילוב בין העונה הסדירה והפלייאוף. הליגה יצרה את גביע הוקאן לוב לכבודו ומעניקה אותו למלך השערים בכל עונה. פרייסטד הפרישה את חולצתו עם המספר 5 וקראה לו להיות מנכ"ל הקבוצה בעונת 1996-97. הוא שימש בתפקיד במשך 11 עונות, במהלכן הגיעה הקבוצה שמונה פעמים לגמר פלייאוף האליטסריין וזכתה בארבע אליפויות. שניים מהתארים הגיעו בשתי העונות הראשונות שלו כמנכ"ל, 1996-97 ו-98–1997. הוא הוסיף את השלישי ב-02–2001 והרביעי ב-06–2005. לוב קודם לנשיא הקבוצה ב-2008.
בינואר 2017, הוכרז שהוא יפרוש מתפקיד מנהל הספורט של פרייסטד בסוף עונת 2016-17.
קריירת משחק > קריירה בינלאומית

מבחינה בינלאומית, לוב החליק לראשונה עבור נבחרת הנוער השוודית באליפות אירופה לנוער בהוקי בשנת 1978. לאחר מכן הוא זכה במדליות ארד עם נבחרת שוודיה הן באליפות העולם לנוער בשנת 1979 והן ב-1980. הוא סיים במקום השלישי בהבקעות בטורניר ב-1980 עם תשע נקודות ונבחר לאולסטאר. הוא הופיע לראשונה עם הנבחרת הבוגרת בשנת 1982, כבש שלושה שערים בשמונה משחקים עבור נבחרת שוודיה שסיימה במקום הרביעי באליפות העולם, אך זכה במדליית כסף באליפות אירופה, אשר ספרה תוצאות רק בקרב מדינות אירופה המשתתפות.
לוב הופיע בטורניר העולם הראשון שלו עם הטובים שבטובים בגביע קנדה בשנת 1984, עם עשר הנקודות שלו בשמונה משחקים היה במקום שני בנבחרת, ראשון היה קנט נילסון. הוא כבש שני שערים ושני אסיסטים בסדרת הגמר של שני המשחקים, ששוודיה הפסידה לקנדה. פציעה בכתף מנעה מלוב לשחק בגביע קנדה ב-1987, אך הוא הופיע באליפות העולם ב-1987. הוא צבר תשע נקודות בשמונה משחקים כדי לעזור לשוודיה לזכות באליפות העולם הראשונה שלה מזה 25 שנים. הוא ערך שתי הופעות נוספות באליפות העולם, זכה במדליית כסף בטורניר 1990 ובזהב שני ב-1991. באליפויות אירופה שנערכו במקביל, לוב והשוודים זכו במדליית זהב ב-1990 ובכסף ב-1991.
משחקי החורף האולימפיים ב-1992 סימנו את ההופעה האולימפית החורפית הראשונה של לוב. הוא העמיד נקודה אחת בממוצע למשחק בשמונה משחקים, כולל ארבעה שערים, עבור השוודים במקום החמישי. הוא חזר שנתיים לאחר מכן לאולימפיאדת לילהאמר. לוב צבר תשע נקודות בשמונה משחקים, ושוודיה פגשה את קנדה במשחק על מדליית הזהב. המשחק נכנס להארכה בשוויון 2–2, ולאחר מכן לא עזר להכריע את התחרות ומדליית הזהב הוכרעה לראשונה בהיסטוריה האולימפית על ידי חבטות עונשין. חבטות העונשין נמשכו שבעה סיבובים, עד שפיטר פורסברג כבש את שער הניצחון עבור שוודיה. בזכות הזכייה במדליית הזהב האולימפית, הצטרף לוב לחברי הצוות מאטס נסלונד ותומאס יונסון כדי להפוך לשלושת החברים הראשונים במועדון הזהב המשולש כמנצחים באליפות גביע סטנלי, אליפות עולם ואליפות אולימפית.] לוב הוכנס להיכל התהילה של הפדרציה הבינלאומית להוקי קרח ב-1998.
סגנון משחק

בגובה 1.75 מטר, ועם המשקל 77 קילו, הגיע לוב לקלגרי מתמודד עם ספקנות לגבי יכולתו להתמודד עם הסגנון המחוספס יותר ומשטח הקרח הקטן יותר של ה-NHL בהשוואה למה שהיה רגיל באליטסריין. הדעה סביב ה-NHL בתחילת שנות ה-80 הייתה ששחקנים שוודים היו "רכים"; חברו לקבוצה קולין פטרסון זיכה את לוב בשינוי התפיסה הזו. הוא היה מנהיג קולני, לא פחד לדבר עם חבריו לקבוצה כשהרגיש צורך בכך. הוא היה מחליק חזק עם "טכניקה מסנוורת", והחבר שלו לשעבר בקלגרי, ג'ו ניוונדייק, אמר שלוב היה סיבה מרכזית להצלחה המוקדמת שלו ב-NHL: "פשוט הייתה לו כמות גדולה כל כך של מיומנות. הוא יכול היה לעשות דברים שאף אחד מאתנו לא יכול היה לעשות. המזל הכי גדול שלי, זה ששמו אותי על הקו של הוקאן לוב בעונה הראשונה שלי בקלגרי. הוא עזר לי כל כך, והתחלתי את הקריירה שלי בצורה נכונה. הוא נותן סיבה טובה למה הבקעתי 50 שערים." ניוונדייק הוסיף כי לוב יכול "להכניס דסקיות לאזורים, לעשות משחקים, שאף אחד אחר לא היה חולם עליהם".
חיים אישיים

אחיו הגדול של לוב, פטר, היה גם כן שחקן הוקי. האחים שיחקו יחד לזמן קצר בפרייסטד ופטר הופיע בשמונה משחקי NHL עם קוויבק נורדיקס. להוקאן ולאשתו מארי יש שלושה ילדים, הנריק, ניקלאס ואיזבל. ילדיהם הם הסיבה שהמשפחה בחרה לחזור לשוודיה ב-1989. לוב תמיד התכוון לחזור הביתה לאחר ימי המשחק שלו, אבל הרגיש שההטמעה של הנריק בתרבות אמריקה הצפונית הייתה בעייתית. הוא רצה שמשפחתו תגדל בשוודיה.
פרסים והוקרה

| פרס | שנה |  |
| --- | --- | --- |
קריירה בינלאומית
| טורניר אול סטאר באליפות העולם לצעירים 20- | 1980 |  |
| היכל התהילה של פדרציית ההוקי קרח | 1998 |  |

SHL\שוודיה
| פרס דסקית הזהב | 1982-83 |  |
| פרס קסדת הזהב | 1990-91 1991-92 |  |
| נבחרת האול סטאר העולמית משוודיה | 1982-83 1984-85 1989-90 1990-91 1991-92 |  |

NHL
| נבחרת האול רוקי | 1983-84 |  |
| קבוצה ראשונה באול סטאר | 1987-88 |  |
| פרס ויקינג | 1987-88 |  |
| גביע סטנלי | 1989 |  |

פרסי קבוצת קלגרי פליימס
| גביע מולסון | 1985-86 |  |
הערות שוליים

↑  WELCOME BACK, HAKAN! | Calgary Flames, www.nhl.com, ‏2018-06-18 (באנגלית)
↑  ”För att lyckas måste man ha en liten djävul i sig” | Värmlands Folkblad, web.archive.org, ‏2010-08-28
↑  Invalda i Hockey Hall of Fame - Hockey Hall of Fame, web.archive.org, ‏2012-11-05
↑  Håkan Loob Stats, Height, Weight, Position, Salary, Title, Hockey-Reference.com (באנגלית)
↑  "Loob lämnar Färjestad". Dagens Nyheter (בשוודית). 2017-01-16. נבדק ב-2024-05-10.
הוזום

הוזום (בגרמנית: Husum; בפריזית צפונית: Hüsem) היא בירת מחוז נורדפריזלנד (Nordfriesland) בשלזוויג-הולשטיין, גרמניה. העיירה היא מקום הולדתו של הסופר תאודור שטורם, שטבע את הכינוי "העיר האפורה ליד הים". זהו גם מקום פסטיבל הפסנתר הבינלאומי השנתי "מוזיקת פסנתר נדירה" (Raritäten der Klaviermusik) שנוסד ב-1986.